****

Obecné zastupiteľstvo Obce Dolné Dubové na základe prenesenej pôsobnosti štátnej správy podľa článku 71 Ústavy Slovenskej republiky a podľa § 6 ods. 2 zákona č. 369/1990 Zb. o obecnom zriadení v znení neskorších zmien a doplnkov a podľa § 36 ods. 7 písm. c) zákona č.442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach v znení neskorších predpisov ( ďalej len „zákon o verejných vodovodoch a kanalizáciách“) vydáva toto:

### V Š E O B E C N E Z Á V Ä Z N É N A R I A D E N I E

**č. 3/2021**

**o spôsobe náhradného zásobovania vodou a náhradného odvádzania odpadových vôd na území obce Dolné Dubové**

VZN vyvesené na úradnej tabuli v obci Dolné Dubové dňa 17.12.2021

VZN nadobúda účinnosť dňa 1.1.2022

**Čl. 1**

**Predmet nariadenia**

1. Všeobecne záväzné nariadenie upravuje:
	1. spôsob náhradného zásobovania pitnou vodou,
	2. spôsob náhradného odvádzania odpadových vôd,

**Čl. 2**

**Spôsob náhradného zásobovania pitnou vodou**

1. Náhradné zásobovanie pitnou vodou sa vykonáva v prípade prerušenia alebo obmedzenia dodávky vody z verejného vodovodu z dôvodov uvedených v zákone o verejných vodovodoch a kanalizáciách.
2. Náhradné zásobovanie do miest distribúcie pitnej vody sa vykonáva cisternami, dodávkami balenej pitnej vody a inými prostriedkami vhodnými na prepravu pitnej vody tak, aby voda spĺňala všetky podmienky na kvalitu pitnej vody. Náhradné zásobovanie zabezpečuje prevádzkovateľ verejného vodovodu v spolupráci s Obcou Dolné Dubové.
3. Náhradné zásobovanie pitnou vodou je vykonávané denne.
4. Odberné miesta a čas distribúcie pitnej vody oznámi obec písomným oznámením na úradnej tabuli, na internetovej stránke obce a miestnym rozhlasom.
5. Dodávka pitnej vody sa pri náhradnom zásobovaní zabezpečuje v zníženom množstve. Minimálna potreba pitnej vody je 10 litrov na osobu denne, v mimoriadne nepriaznivých podmienkach 5 litrov na osobu denne najviac 3 po sebe nasledujúce dni.

**Čl. 3**

**Spôsob náhradného odvádzania odpadových vôd**

V prípade prerušenia alebo obmedzenia odvádzania odpadových vôd do verejnej kanalizácie z dôvodov uvedených v zákone o verejných vodovodoch a verejných kanalizáciách budú odpadové vody zneškodňované odvozom do čistiarne odpadových vôd nachádzajúcej sa v Jaslovských Bohuniciach. Odvoz odpadových vôd do čistiarne zabezpečí prevádzkovateľ verejnej kanalizácie.

**Čl. 4**

**Kontrolná činnosť a sankcie**

* 1. Kontrolu nad dodržiavaním tohto VZN vykonávajú zamestnanci obce na základe písomného poverenia starostu.
	2. Porušenie tohto VZN je postihnuteľné podľa osobitných predpisov1.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Zákon č. 369/1990 Zb. o obecnom zriadení v znení neskorších predpisov, zákon č. 442/2002 Z.z. o verejných vodovodoch a verejných kanalizáciách a o zmene a doplnení zákona č. 276/2001 Z.z. o regulácii v sieťových odvetviach v znení neskorších predpisov

**Čl. 5**

**Záverečné ustanovenia**

* 1. Toto všeobecne záväzné nariadenie bolo schválené uznesením Obecného zastupiteľstva v Dolnom Dubovom uznesením č. 98/2021 zo dňa 16.12.2021.
	2. Toto všeobecne záväzné nariadenie nadobúda účinnosť 1.1.2022.

**Ing. Jozef Čapkovič**

Starosta obce